Projektas

LIETUVOS RESPUBLIKOS
FINANSINIO TVARUMO ĮSTATYMO NR. XI-393 2, 25, 254, 262 STRAIPSNIŲ IR PRIEDO PAKEITIMO

ĮSTATYMAS

2025 m. d. Nr.

Vilnius

1 straipsnis. 2 straipsnio pakeitimas

Papildyti 2 straipsnį 121 dalimi:

„121. Likviduojamas subjektas – Europos Sąjungoje įsteigtas juridinis asmuo, kuriam pagal finansinės grupės pertvarkymo planą arba pagal pertvarkymo planą, kai šis juridinis asmuo nepriklauso finansinei grupei, numatoma, kad jis turi būti likviduojamas iškeliant bankroto bylą, arba pertvarkytinai finansinei grupei priklausantis subjektas, kuris pats nėra pertvarkytinas finansų sektoriaus subjektas ir kuriam pagal finansinės grupės pertvarkymo planą finansų sektoriaus subjektų pertvarkymo institucija nenumato pasinaudoti teisėmis pagal šio įstatymo 46 straipsnio 1 dalies 5–9 punktų ir 58 straipsnio 1 dalies nuostatas.“

2 straipsnis. 25 straipsnio pakeitimas

1.	Pakeisti 25 straipsnio 4 dalį ir ją išdėstyti taip:

„4. Pertvarkymo institucija likviduojamiems subjektams nenustato minimalaus nuosavų lėšų ir tinkamų įsipareigojimų dydžio reikalavimo.“

2.	Papildyti 25 straipsnį 41–45 dalimis:

„41. Neatsižvelgdama į šio straipsnio 4 dalies nuostatas, pertvarkymo institucija turi teisę įvertinti, ar yra pagrįsta likviduojamam subjektui individualiai nustatyti minimalaus nuosavų lėšų ir tinkamų įsipareigojimų dydžio reikalavimą, lygų sumai, viršijančiai sumą, kurios pakaktų nuostoliams padengti. Spręsdama dėl konkretaus reikalavimo dydžio nustatymo pagrįstumo, pertvarkymo institucija turi įvertinti galimą šio reikalavimo poveikį finansų sistemos finansiniam stabilumui ar neigiamo poveikio plitimo finansų sistemoje riziką, taip pat indėlių draudimo sistemų finansavimo galimybes.

42. Jeigu pertvarkymo institucija, atlikusi šio straipsnio 41 dalyje nurodytą vertinimą, likviduojamam subjektui nustato minimalaus nuosavų lėšų ir tinkamų įsipareigojimų dydžio reikalavimą, jis šį reikalavimą įvykdo naudodamas vieną ar daugiau iš šių priemonių:

1) nuosavas lėšas;

2) įsipareigojimus, atitinkančius Reglamento (ES) Nr. 575/2013 72a straipsnyje, išskyrus šio reglamento 72b straipsnio 2 dalies b ir d punktus, nurodytus tinkamumo kriterijus;

3) įsipareigojimus, atitinkančius tinkamumo kriterijus, nurodytus šio įstatymo 251 straipsnio 2 ir 3 dalyse.

43. Reglamento (ES) Nr. 575/2013 77 straipsnio 2 dalis ir 78a straipsnis netaikomi likviduojamiems subjektams, kuriems pertvarkymo institucija nenustatė minimalaus nuosavų lėšų ir tinkamų įsipareigojimų dydžio reikalavimo.

44. Patronuojamųjų įmonių, kurios yra likviduojami subjektai, kuriems pertvarkymo institucija nenustatė minimalaus nuosavų lėšų ir tinkamų įsipareigojimų dydžio reikalavimo, turimų nuosavų lėšų priemonių suma ir tinkamų įsipareigojimų priemonių suma neatskaitomos pagal Reglamento (ES) Nr. 575/2013 72e straipsnio 5 dalį.

45. Neatsižvelgiant į šio straipsnio 44 dalies nuostatas, šio straipsnio 1 dalyje nurodytų subjektų, kurie patys nėra pertvarkytini subjektai, bet yra pertvarkytino subjekto ar trečiosios valstybės subjekto, kuris būtų pertvarkytinas subjektas, jeigu jis būtų įsteigtas ES, patronuojamosios įmonės, turima įstaigų, kurios yra jų patronuojamosios įmonės ir kurios priklauso tai pačiai pertvarkytinai grupei ir yra likviduojami subjektai, kuriems pertvarkymo institucija nenustatė minimalaus nuosavų lėšų ir tinkamų įsipareigojimų dydžio reikalavimo, nuosavų lėšų priemonių suma atskaitoma, jeigu šių turimų nuosavų lėšų priemonių bendra suma yra lygi 7 procentams visos atitinkamo subjekto nuosavų lėšų ir įsipareigojimų, kurie atitinka šio įstatymo 262 straipsnio 5 dalyje nurodytus tinkamumo kriterijus, sumos, apskaičiuojamos nuo kiekvienų metų gruodžio 31 dienos kaip praėjusių 12 mėnesių vidurkis, arba viršija šią sumą.“

3 straipsnis. 254 straipsnio pakeitimas

1. Pakeisti 254 straipsnio 6 dalį ir ją išdėstyti taip:

„6. Šio straipsnio 1, 2 ir 5 dalys netaikomos likviduojamam subjektui, išskyrus atvejus, kai, vadovaudamasi šio įstatymo 25 straipsnio 41 dalies nuostatomis, pertvarkymo institucija šiam subjektui nustatė minimalaus nuosavų lėšų ir tinkamų įsipareigojimų dydžio reikalavimą.“

2. Papildyti 254 straipsnį 61 dalimi:

„61. Jeigu pertvarkymo institucija, vadovaudamasi šio įstatymo 25 straipsnio 41 dalies nuostatomis, likviduojamam subjektui nustatė minimalaus nuosavų lėšų ir tinkamų įsipareigojimų dydžio reikalavimą, ji pagal Reglamento (ES) 2021/763 reikalavimus nustato šio subjekto ataskaitų teikimo ir informacijos atskleidimo pareigų turinį ir dažnumą bei likviduojamą subjektą informuoja apie šias pareigas. Nustatydama šias pareigas, pertvarkymo institucija nereikalauja pateikti ataskaitų ir atskleisti informacijos daugiau, negu būtina, siekiant stebėti pagal šio įstatymo 25 straipsnio 41 dalį nustatyto reikalavimo tenkinimą.“

4 straipsnis. 262 straipsnio pakeitimas

1. Papildyti 262 straipsnį 21 dalimi:

„21. Neatsižvelgdama į šio straipsnio 1 dalies nuostatas, pertvarkymo institucija turi teisę nuspręsti, kad įstaigos, kurios yra pertvarkytino subjekto arba trečiosiose valstybėse įsteigto subjekto partronuojamosios įmonės, bet pačios nėra pertvarkytini subjektai, privalo konsoliduotai tenkinti šio įstatymo 25, 252, 253 straipsniuose nurodytus reikalavimus, jeigu pertvarkymo institucija padaro išvadą, kad tenkinamos visos šios sąlygos:

1) patronuojamoji įmonė atitinka vieną iš šių sąlygų:

a) patronuojamąją įmonę tiesiogiai valdo pertvarkytinas subjektas ir:

i) pertvarkytinas subjektas yra ES patronuojančioji finansų kontroliuojančioji bendrovė arba ES patronuojančioji mišrią veiklą vykdanti finansų kontroliuojančioji bendrovė;

ii) tiek patronuojamoji įmonė, tiek pertvarkytinas subjektas yra įsteigti toje pačioje valstybėje narėje ir priklauso tai pačiai pertvarkytinai grupei;

iii) pertvarkytinas subjektas tiesiogiai nevaldo jokios kitos patronuojamosios įmonės, kuri yra įstaiga ar šio įstatymo 1 straipsnio 2 dalies 4 ar 5 punkte nurodytas subjektas, kai tam subjektui taikomi šiame straipsnyje nustatyti reikalavimai ar šio įstatymo 25, 252, 253 straipsniuose nurodyti reikalavimai, išskyrus atitinkamą patronuojamąją įmonę;

iv) patronuojamajai įmonei atskaitymai, kuriuos reikalaujama atlikti pagal Reglamento (ES) Nr. 575/2013 72e straipsnio 5 dalį, turėtų neproporcingai didelį poveikį;

b) patronuojamajai įmonei papildomo kapitalo reikalavimas taikomas tik konsoliduotai, o šio įstatymo 25, 252, 253 straipsniuose nurodytus reikalavimus nustačius konsoliduotai, taikant šio įstatymo 25 straipsnio 2 dalies 2 punkto nuostatas, nebūtų pernelyg padidinti pogrupio, kurį sudaro į jo atitinkamą konsolidavimo taikymo sritį įtraukti subjektai, rekapitalizavimo poreikiai, ypatingą dėmesį skiriant atvejams, kai toje pačioje konsolidavimo taikymo srityje didesnę dalį sudaro likviduojami subjektai;

2) šio įstatymo 25, 252, 253 straipsniuose nurodytų reikalavimų tenkinimas konsoliduotai vietoj to, kad jis būtų tenkinamas individualiai, nedaro reikšmingo neigiamo poveikio:

a) grupės pertvarkymo strategijos patikimumui ir įgyvendinamumui arba

b) patronuojamosios įmonės gebėjimui laikytis savo nuosavų lėšų reikalavimo, kai pertvarkymo institucija jos atžvilgiu pasinaudojo teisėmis pagal šio įstatymo 46 straipsnio 1 dalies 5–9 punktų ir 58 straipsnio 1 dalies nuostatas, arba

c) atitinkamos patronuojamosios įmonės ar kitų pertvarkytinos grupės subjektų vidinio nuostolių perkėlimo ir rekapitalizavimo mechanizmo pakankamumui, įskaitant kapitalo priemonių ir tinkamų įsipareigojimų nurašymą ar konvertavimą pagal šio įstatymo 58 straipsnį.“

2. Papildyti 262 straipsnį 6 dalimi:

„6. Kai šio straipsnio 1 dalyje nurodytas subjektas minimalaus nuosavų lėšų ir tinkamų įsipareigojimų reikalavimą tenkina konsoliduotai, į šio subjekto nuosavų lėšų ir tinkamų įsipareigojimų sumą įtraukiami šie įsipareigojimai, kuriuos pagal šio straipsnio 5 dalies 1 punkto nuostatas išleido ES įsteigta patronuojamoji įmonė, įtraukta į to subjekto konsolidavimą:

1) įsipareigojimai, išleisti pertvarkytinam subjektui ir jo įsigyti tiesiogiai ar netiesiogiai per kitus subjektus, kurie priklauso tai pačiai pertvarkytinai grupei ir nėra įtraukti į subjekto, konsoliduotai tenkinančio minimalaus nuosavų lėšų ir tinkamų įsipareigojimų reikalavimą, konsolidavimą;

2) įsipareigojimai, išleisti esamam akcininkui, kuris nepriklauso tai pačiai pertvarkytinai grupei.“

3. Papildyti 262 straipsnį 7 dalimi:

„7. Šio straipsnio 6 dalies 1 ir 2 punktuose nurodyti įsipareigojimai negali viršyti sumos, nustatytos iš minimalaus nuosavų lėšų ir tinkamų įsipareigojimų reikalavimo, taikomo į konsolidavimą įtrauktai patronuojamajai įmonei, sumos atėmus visų šių elementų sumą:

1) įsipareigojimų, išleistų subjektui, konsoliduotai tenkinančiam minimalaus nuosavų lėšų ir tinkamų įsipareigojimų reikalavimą, ir jo įsigytų tiesiogiai ar netiesiogiai per kitus tos pačios pertvarkytinos grupės subjektus, įtrauktus į to subjekto konsolidavimą;

2) nuosavų lėšų, išleistų pagal šio straipsnio 5 dalies 2 punktą, sumos.“

5 straipsnis. Įstatymo priedo pakeitimas

1.	Pakeisti Įstatymo priedo 2 punktą ir jį išdėstyti taip:

„2. 2014 m. gegužės 15 d. Europos Parlamento ir Tarybos direktyva 2014/59/ES, kuria nustatoma kredito įstaigų ir investicinių įmonių gaivinimo ir pertvarkymo sistema ir iš dalies keičiamos Tarybos direktyva 82/891/EEB, direktyvos 2001/24/EB, 2002/47/EB, 2004/25/EB, 2005/56/EB, 2007/36/EB, 2011/35/ES, 2012/30/ES bei 2013/36/ES ir Europos Parlamento ir Tarybos reglamentai (ES) Nr. 1093/2010 bei (ES) Nr. 648/2012, su paskutiniais pakeitimais, padarytais 2024 m. balandžio 11 d. Europos Parlamento ir Tarybos direktyva (ES) 2024/1174.“

2.	Pakeisti Įstatymo priedo 3 punktą ir jį išdėstyti taip:

„3. 2014 m. liepos 15 d. Europos Parlamento ir Tarybos reglamentas (ES) Nr. 806/2014, kuriuo nustatomos kredito įstaigų ir tam tikrų investicinių įmonių pertvarkymo vienodos taisyklės ir vienoda procedūra, kiek tai susiję su bendru pertvarkymo mechanizmu ir Bendru pertvarkymo fondu, ir iš dalies keičiamas Reglamentas (ES) Nr. 1093/2010, su paskutiniais pakeitimais, padarytais 2024 m. balandžio 11 d. Europos Parlamento ir Tarybos direktyva (ES) 2024/1174.“

Skelbiu šį Lietuvos Respublikos Seimo priimtą įstatymą.

Respublikos Prezidentas